62022CJ0695_RES
Predmet C-695/22
Fondee a.s.
protiv
Česká národní banka
(zahtjev za prethodnu odluku koji je uputio Městský soud v Praze)
Presuda Suda (peto vijeće) od 16. svibnja 2024.
„Zahtjev za prethodnu odluku – Sloboda pružanja usluga – Tržišta financijskih instrumenata – Direktiva 2014/65/EU – Članak 3. – Izuzeće od primjene Direktive 2014/65/EU – Izuzeti investicijski posrednik – Propis države članice kojim se tom posredniku zabranjuje prenošenje naloga korisnika investicijskom društvu čije je sjedište u drugoj državi članici”
Sloboda poslovnog nastana – Sloboda pružanja usluga – Tržišta financijskih instrumenata – Direktiva 2014/65 – Fakultativna izuzeća – Investicijski posrednik – Propis države članice kojim se izuzetom posredniku zabranjuje prenošenje naloga korisnika ovlaštenom investicijskom društvu čije je sjedište u drugoj državi članici – Nedopuštenost
(Direktiva 2014/65 Europskog parlamenta i Vijeća, čl. 3. st. 1. t. (c) podt. i.)
(t. 31., 32. i izreka)
Kratak prikaz
Postupajući povodom zahtjeva za prethodnu odluku koji je Městský soud v Praze (Gradski sud u Pragu, Češka Republika) uputio u okviru spora o slobodi pružanja usluga posrednika na tržištima financijskih instrumenta, Sud potvrđuje da posrednik na kojeg se ne primjenjuje Direktiva 2014/65 (
1
) ima mogućnost prenošenja burzovnih naloga investicijskom društvu čije je sjedište u državi članici koja nije njegova matična država.
Društvo Fondee a.s. obavlja djelatnost investicijskog posrednika u Češkoj Republici. U tom svojstvu, te primjenom mogućnosti koju je Češka Republika iskoristila u skladu s člankom 3. stavkom 1. Direktive 2014/65, društvo Fondee izuzeto je od primjene te direktive te stoga nema slobodu pružanja investicijskih usluga u skladu sa stavkom 3. tog istog članka.
U okviru svoje djelatnosti društvo Fondee je od 7. listopada do 27. prosinca 2019. prenijelo brokeru sa sjedištem u Nizozemskoj 407 naloga za kupnju udjela u fondovima kojima se trguje na burzi, primljenih od svojih klijenata.
Međutim, nacionalni propisi zabranjuju investicijskim posrednicima da prenose naloge investicijskim društvima koja imaju sjedište u drugim državama članicama.
Slijedom toga, Češka narodna banka izrekla je društvu Fondee novčanu kaznu zbog obavljanja svojih djelatnosti tijekom predmetnog razdoblja.
Nakon bezuspješne žalbe podnesene Bankovnom vijeću Češke narodne banke, društvo Fondee obratilo se Gradskom sudu u Pragu, sudu koji je uputio zahtjev. Taj se sud u bitnome pita imaju li investicijski posrednici mogućnost pozvati se na pravo na slobodno pružanje usluga na temelju članka 56. UFEU-a kako bi mogli naloge klijenta prenijeti stranom brokeru.
Ocjena Suda
Budući da je Direktivom 2014/65 provedeno potpuno usklađivanje nacionalnih propisa kojima se među ostalim uređuje prekogranično primanje i prijenos naloga u vezi s jednim ili više financijskih instrumenata, Sud odlučuje, u skladu sa svojom sudskom praksom (
2
), da će prethodna pitanja ispitati samo na temelju odredbi te direktive.
Sud slijedom toga zaključuje da mu se u bitnome postavlja pitanje treba li članak 3. stavak 1. točku (c) podtočku i. Direktive 2014/65 tumačiti na način da osobe koje je država članica izuzela od primjene te direktive smiju radi izvršenja prenositi naloge korisnika koji imaju boravište ili sjedište u toj državi članici, investicijskim društvima s odobrenjem za rad čije je sjedište u drugoj državi članici, te protivi li se stoga navedenoj odredbi nacionalni propis kojim se zabranjuje takav prijenos.
Sud odgovara potvrdno na to pitanje.
Da bi potkrijepio taj zaključak, Sud ističe da članak 3. stavak 1. Direktive 2014/65 dopušta državama članicama da ne primjenjuju tu direktivu na osobe kojima su one matična država članica, uz ispunjavanje određenih uvjeta. Među tim uvjetima, članak 3. stavak 1. točka (c) podtočka i. te direktive izričito određuje da te osobe smiju prenositi primljene naloge investicijskim društvima koja imaju odobrenje za rad. Međutim, taj članak uređuje prenošenje naloga svim investicijskim društvima koja imaju odobrenje za rad, a ne samo onima koja imaju sjedište i odobrenje za rad u matičnoj državi članici osobe izuzete od primjene te direktive.
(
1
)	Direktiva 2014/65/EU Europskog parlamenta i Vijeća od 15. svibnja 2014. o tržištu financijskih instrumenata i izmjeni Direktive 2002/92/EZ i Direktive 2011/61/EU (SL 2014., L 173, str. 349. i ispravci SL 2016., L 273, str. 35. i SL 2017., L 64, str. 116.)
(
2
)	Presuda od 20. travnja 2023., Autorità Garante della Concorrenza e del Mercato/Commune di Ginosa (C-348/22, EU:C:2023:301, t. 36. i navedena sudska praksa)